เสือใบ

เสือใบ เป็นอาชญากรชาวไทย ที่ก่อเหตุและมีคดีความอยู่ในสมัยรัชกาลที่ 8 - รัชกาลที่ 9 แห่งกรุงรัตนโกสินทร์

 ประวัติ 
เสือใบ มีชื่อจริงว่า นายใบ นามสกุล สะอาดดี ภายหลังเปลี่ยนเป็น นายตะวัน หรือ วัน นามสกุล แก้วตา (นามสกุลเดิมของมารดา) เกิดเมื่อ วันที่ 22 สิงหาคม พ.ศ. 2464 (ปีระกา) ที่บ้านพันตำลึง หมู่ที่ 1 ตำบลดอนกำยาน อำเภอเมืองสุพรรณบุรี จังหวัดสุพรรณบุรี 

เป็นบุตรคนที่ 3 ในจำนวนพี่น้อง 8 คน ในครอบครัวประกอบอาชีพเกษตรกรรม (ทำนา) บิดาชื่อ นายแบน นามสกุล สะอาดดี มารดาชื่อ นางโผ นามสกุล สะอาดดี และปู่เป็นผู้ใหญ่บ้านชื่อ นายแฉ่ง นามสกุล สะอาดดี

วัยเยาว์ เข้ารับการศึกษาที่โรงเรียนวัดป่าเลไลยก์ ซึ่งอยู่ไม่ไกลบ้าน โดยมีครูคล้อย ขวัญงาม เป็นผู้สอน จวบจนสำเร็จการศึกษาชั้นประถมศึกษาปีที่ 4 มีความรู้อ่านออกเขียนได้ จึงอยู่บ้านช่วยครอบครัวประกอบอาชีพเรื่อยมาสำนักงานจังหวัดสุพรรณบุรี สำนักงานปลัดกระทรวงมหาดไทย กระทรวงมหาดไทย. (2528). ประวัติเสือใบ. ใน ประวัติมหาดไทยส่วนภูมิภาค จังหวัดสุพรรณบุรี. หน้า 394 - 397. สุพรรณบุรี: มนัสการพิมพ์.

 เป็นโจร 
ในอายุราว 23 - 24 ปี ครอบครัวและญาติพี่น้องถูกโจรปล้นควาย ตอนนั้นไม่คิดแค้นอะไรเพราะไม่มีการเสียเลือดเนื้อ ต่อมาโจรกลุ่มเดิมได้ย้อนกลับมาปล้นที่บ้านอีกครั้ง คราวนี้ฉุดน้องเมียไปด้วยจึงแค้นมาก คว้าอาวุธปืนออกตามล่าโจรและตามน้องเมียกลับคืนมา สุดท้ายก่อเหตุฆาตกรรมโจรเสียชีวิต 3 คน ถูกตำรวจตามจับจึงหลบหนีออกจากบ้านเข้าสู่เส้นทางสายโจร (เสือ) โดยหลบหนีไปอยู่ที่อำเภอเดิมบางนางบวช จังหวัดสุพรรณบุรี พบกับนายฝ้าย เพ็ชรนะ (เสือฝ้าย)2020 ENTERTAINMENT (2020-03-01), ตำนานเสือใบ | Talk ในตำนาน ซีซั่น 2 จึงขอเข้าร่วมชุมโจรด้วยในช่วงปลายสงครามมหาเอเชียบูรพา

เสือใบเป็นโจรที่ขึ้นชื่อเรื่องการปลอมตัว มักปลอมตัวเป็นเจ้าหน้าที่ในเวลาปล้น ครั้งหนึ่งปล้นบ้านคหบดีในพื้นที่อำเภอบ้านแพ้ว จังหวัดสมุทรสาคร โดยใช้เรือเผาหัวเป็นพาหนะ เสือใบสวมเครื่องแบบเป็นนายอำเภอแล้วให้ลูกน้องขึ้นไปบนบ้านเพื่อแจ้งเจ้าของบ้านว่านายอำเภอมาหา เมื่อขึ้นบ้านได้แล้วจึงทำการปล้นทรัพย์สินเป็นทองคำจำนวนมาก จากนั้นเกิดยิงปะทะต่อสู้กับลูกน้องของคหบดีและเจ้าหน้าที่ตำรวจ เสือใบถูกแทงที่เอวจึงกระโดดลงน้ำหนี มาทราบภายหลังว่าที่ถูกแทงนั้นไม่เข้า เมื่อปล้นเสร็จก็เอาทรัพย์สินมาแบ่งกับพรรคพวกและเสือฝ้ายผู้เป็นหัวหน้าชุมโจร และนำเงินที่ปล้นได้ส่วนหนึ่งซื้อเสื้อผ้าให้กับคนจนด้วย

เมื่อเสือฝ้ายต้องการเลิกเป็นโจร จึงตกลงร่วมมือกับเจ้าหน้าที่ปราบโจร (เสือ) ต่าง ๆ ในจังหวัดสุพรรณบุรีและเขตพื้นที่ติดต่อกัน จนลูกน้องล้มหายตายจากไปหลายคน เสือใบเกิดความขัดแย้งกับเสือฝ้ายจึงแยกย้ายตั้งกลุ่มโจรขึ้นใหม่ รวมระยะเวลาที่อยู่กับเสือฝ้ายราว 4 เดือน

เสือใบให้สัมภาษณ์ในรายการตีสิบ ออกอากาศทางสถานีโทรทัศน์ไทยทีวีสีช่อง 3 เมื่อวันอังคารที่ 2 มิถุนายน พ.ศ. 2541 ว่าเลือกปล้นพวกคดโกงชาวบ้าน ปล้นคนรวยเอาไปช่วยคนจนเพราะว่าสงสาร มีกฎว่าปล้นแต่ไม่ข่มขืน หลีกเลี่ยงการยิงเจ้าหน้าที่เสียชีวิตเพราะไม่อยากให้เกิดปัญหาใหญ่ ทรัพย์สินที่ปล้นมากินใช้แจกจ่ายไป ปล้นได้เงินมากสุดราว 700,000 - 800,000 บาท ได้มาใช้ไปจนหมด เคยปล้นรถไฟทหารญี่ปุ่นเพื่อเอาอาวุธปืนไปขายให้เสือฝ้าย เสือดำ เสือมเหศวร

เหตุการณ์หนึ่งที่ทำให้เสือใบต้องถูกศาลพิพากษาประหารชีวิตทั้ง 3 ศาล และมีเงินรางวัลค่าหัวไม่ว่าจะจับเป็นหรือจับตาย จำนวนเงิน 10,000 บาท คือ เหตุการณ์ปล้นเงินบนรถไฟที่กรุงเทพมหานคร โดยเสือใบกับพรรคพวกปลอมตัวเป็นเจ้าหน้าที่ตำรวจสันติบาลแล้วขึ้นรถไฟที่สถานีบางซื่อ ปล้นทรัพย์สินผู้โดยสารบนรถไฟจำนวนประมาณ 400,000 กว่าบาท แล้วหลบหนีไปที่บ้านหลังหนึ่งในกรุงเทพมหานคร ถูกเจ้าหน้าที่ตำรวจล้อมจับจนไม่มีทางหนี จึงภาวนาถึงสิ่งศักดิ์สิทธิ์แล้วตัดสินใจเดินสวนทางกับเจ้าหน้าที่ออกมา รอดพ้นการจับกุมได้ จึงหลบซ่อนตัวอยู่ที่ภาคอีสาน

 เลิกเป็นโจร 
พ.ศ. 2489 ขณะหลบซ่อนตัวอยู่บ้านหญิงสาวที่ชอบพอที่อำเภอสหัสขันธ์ จังหวัดกาฬสินธุ์ เสือใบถูกเจ้าหน้าที่ตำรวจโดยการนำของ พ.ต.ต.ประชา บูรณธนิต จับกุมตัวได้ก่อนจะหลบหนีต่อไปที่ประเทศลาว ถูกควบคุมตัวมาที่กรุงเทพมหานคร ศาลพิพากษาประหารชีวิต จำคุกอยู่ที่เรือนจำกลางบางขวาง จังหวัดนนทบุรี โดยอยู่คนละแดนขังกับเสือมเหศวร เสือใบอยู่ที่แดน 1 ส่วนเสือมเหศวรเข้ามาภายหลังและอยู่ที่แดน 3WATCHDOG CHANNEL (2018-06-28), ฃฅ 091 - รายการฃอคิดด้วยฅน ตอน เสือ ขุนโจร ออกอากาศ 5 และ 12 พฤศจิกายน 2540, สืบค้นเมื่อ 2025-10-10

ขณะจำคุก พระพิมลธรรม (อาส อาสโภ) วัดมหาธาตุยุวราชรังสฤษฎิ์ราชวรมหาวิหาร มาเผยแพร่ธรรมะในเรือนจำและสอนปฏิบัติสมาธิ จึงสมัครเข้าร่วมปฏิบัติด้วย เมื่อปฏิบัติแล้วเกิดความรู้สึกปลงในชีวิต

ต่อมาวันพระประสูติกาลสมเด็จพระบรมโอรสาธิราช สยามมกุฎราชกุมาร วันที่ 28 กรกฎาคม พ.ศ. 2495 ได้รับพระราชทานอภัยโทษจากประหารชีวิตเป็นจำคุกตลอดชีวิต ขณะจำคุกมีความประพฤติดี พ.ศ. 2502 เกิดเหตุนักโทษชายจะแหกคุก โดยจับผู้คุมเป็นตัวประกัน แล้วใช้มีดจ่อคอหอยผู้คุม เสือใบจึงแสดงความกล้าหาญบุกเข้าประชิดตัวแล้วใช้มือเปล่ารับมีดไว้จนมือแทบขาด แต่สามารถช่วยตัวประกันได้อย่างปลอดภัย จึงได้รับการเลื่อนเป็นนักโทษชั้นดี จำคุกต่อมาไม่กี่ปีก็ได้รับพระราชทานอภัยโทษเมื่อ พ.ศ. 2506 รวมระยะเวลาที่จำคุก 16 ปี 8 เดือน

หลังออกจากเรือนจำ เริ่มต้นชีวิตใหม่โดยกลับมาอยู่บ้านที่หมู่บ้านพันตำลึง ตำบลดอนกำยาน อำเภอเมืองสุพรรณบุรี จังหวัดสุพรรณบุรี แล้วอุปสมบทที่วัดพันตำลึงซึ่งอยู่ใกล้บ้าน ต่อมาลาสิกขาแล้วประกอบอาชีพรับจ้างเฝ้าบ่อเลี้ยงกุ้งสุริยัน ศักดิ์ไธสง. (2534). เสือใบ จอมโจร เชิ๊ตดำ. 100 ชีวิต ฉบับบนเส้นทางมาเฟีย. 1(1): 3 - 13. เป็นตัวแทนขายประกันชีวิต และค้าขายอยู่กับภรรยา คือ นางทองมี แก้วตา มีบุตรธิดาด้วยกัน 2 คน บุตรบุญธรรมอีก 1 คน

เสือใบมีฉายาว่า สุภาพบุรุษเสือใบ และ จอมโจรเชิ๊ตดำ มาจากนวนิยายประพันธ์โดย ป.อินทรปาลิต (ปรีชา อินทรปาลิต) เริ่มตีพิมพ์ครั้งแรก พ.ศ. 2490 และฉายานี้ได้ขยายวงกว้างเมื่อนวนิยายดังกล่าวถูกนำมาสร้างเป็นภาพยนตร์เรื่อง สุภาพบุรุษเสือใบ สร้างและจัดจำหน่ายโดย พลสัณห์ภาพยนตร์ เมื่อ พ.ศ. 2514 โดยผู้สร้างได้มอบเงินเป็นค่าตอบแทน จำนวน 25,000 บาท 

พ.ศ. 2518 - 2519 นายประจวบ จำปาทอง (นักร้อง และโฆษกวงดนตรีจุฬารัตน์) ติดต่อให้นายใบไปปรากฏตัวบนเวทีแสดงตามจังหวัดต่าง ๆ เช่น จังหวัดนครสวรรค์ จังหวัดลพบุรี จังหวัดสระบุรี จังหวัดนครราชสีมา จังหวัดบุรีรัมย์ จังหวัดศรีสะเกษ จังหวัดขอนแก่น จังหวัดอุบลราชธานี จังหวัดสงขลา จังหวัดตรัง ฯลฯ ในการปรากฏตัวแต่ละครั้งจะได้รับค่าตอบแทนเป็นเงินจำนวนครั้งละ 500 บาท 

วันที่ 23 มกราคม พ.ศ. 2527 สมเด็จพระบรมโอรสาธิราช สยามมกุฎราชกุมาร เสด็จพระราชดำเนินจังหวัดสุพรรณบุรี นายใบได้สำนึกในพระมหากรุณาธิคุณที่ตนได้รับพระราชทานอภัยโทษจากประหารชีวิตเป็นจำคุกตลอดชีวิต กระทั่งพ้นโทษออกมา จึงเข้าเฝ้าฯ ทูลเกล้าฯ ถวายพระกริ่งเขมร ซึ่งเป็นวัตถุมงคลที่ตนบูชาติดตัวตั้งแต่ครั้งยังเป็นโจร (เสือ) และเชื่อว่ามีพุทธคุณช่วยคุ้มครองให้ตนรอดปลอดภัยมาได้เสมอ 

บั้นปลายชีวิตผูกพันอยู่กับวัด เป็นมัคนายกวัดพันตำลึง และช่วยเหลืองานวัดต่าง ๆ แต่มักมีปัญหากับชาวบ้านในพื้นที่ เนื่องจากใช้อาวุธปืนยิงสัตว์เลี้ยงของเพื่อนบ้านที่เข้ามาในเขตบ้านตนหนุ่มคงกระพัน official (2023-06-30), Big Story | มหาโจรพันเสือ UNCUT, สืบค้นเมื่อ 2025-10-27  

 เสียชีวิต 
วันที่ 2 พฤษภาคม พ.ศ. 2558 นายใบเข้ารับการรักษาตัวที่โรงพยาบาลพระมงกุฎเกล้า กรุงเทพมหานคร เนื่องจากมีอาการไอ หายใจเหนื่อยหอบ แพทย์วินิจฉัยพบว่ามีอาการติดเชื้อในกระแสเลือด ปอดอักเสบ เส้นเลือดในปอดโป่งพองขนาด 9 เซนติเมตร และเส้นเลือดใหญ่ที่หัวใจโป่งพองกดทับระบบทางเดินหายใจThairath News - ข่าวไทยรัฐ (2015-05-25), ญาติรับศพ "เสือใบ" ไปบำเพ็ญกุศล กระทั่งวันที่ 24 พฤษภาคม พ.ศ. 2558 เวลา 10.38 น. นายใบจึงเสียชีวิต สิริอายุ 93 ปีเศษ

มีพิธีฌาปนกิจศพ ณ ฌาปนสถานวัดพันตำลึง ตำบลดอนกำยาน อำเภอเมืองสุพรรณบุรี จังหวัดสุพรรณบุรี เมื่อวันที่ 2 มิถุนายน พ.ศ. 2558 เวลา 16.00 น.

 เสือใบในวัฒนธรรมร่วมสมัย 
เสือใบ ปรากฏเป็นข่าวในสื่อต่าง ๆ ในอดีต แล้วเป็นที่สนใจของสังคม จึงถูกนำมาสร้างเป็นวัฒนธรรมร่วมสมัย ดังนี้

 นวนิยาย 
เสือใบ ที่ปรากฏในนวนิยายประพันธ์โดย ป.อินทรปาลิต (นักเขียน) เป็นตัวละครซึ่งถูกประพันธ์ขึ้น โดยได้รับแรงบันดาลใจจากข่าวของเสือใบ (ใบ สะอาดดี) ที่ปรากฏในสื่อวิทยุและหนังสือพิมพ์ ถูกนำมาประพันธ์เป็นตัวละครซึ่งไม่ตรงกับชีวิตจริง แล้วตีพิมพ์เป็นนวนิยาย ดังนี้
 นวนิยายชุด เสือใบ ตีพิมพ์ครั้งที่ 1 พ.ศ. 2492 ประพันธ์โดย ป.อินทรปาลิต 
นวนิยายเรื่องเสือใบ เคยตีพิมพ์แบ่งเป็นตอน ๆ เริ่มตั้งแต่ พ.ศ. 2490 ในหนังสือพิมพ์ปิยะมิตร ซึ่งออกจำหน่ายทุกวันเช่นเดียวกับหนังสือพิมพ์ทั่วไป โดยมี ป.อินทรปาลิต เป็นบรรณาธิการ ต่อมา พ.ศ. 2492 หลังออกจากทำงานหนังสือพิมพ์ดังกล่าว ป.อินทรปาลิต จึงนำมาตีพิมพ์เป็นนวนิยายชุดเสือใบโดยเฉพาะ
 นวนิยายชุด เสือดำ ตีพิมพ์ครั้งที่ 1 พ.ศ. 2492 ประพันธ์โดย ป.อินทรปาลิต 
 นวนิยายชุด ลูกดาวโจร ตีพิมพ์ครั้งที่ 1 พ.ศ. 2493 ประพันธ์โดย ป.อินทรปาลิต 
 นวนิยายชุด หน้ากากดำ ตีพิมพ์ครั้งที่ 1 พ.ศ. 2495 ประพันธ์โดย ป.อินทรปาลิต 
 นวนิยายชุด ผดุงศึกษา ฉบับกระเป๋า ตีพิมพ์ครั้งที่ 1 พ.ศ. 2498 ประพันธ์โดย ป.อินทรปาลิต

 ภาพยนตร์ 
เสือใบ ที่ปรากฏในภาพยนตร์ เป็นเรื่องราวของเสือใบซึ่งถูกประพันธ์ขึ้น อาจมีทั้งตรงและไม่ตรงกับชีวิตจริง เพียงแต่ได้รับแรงบันดาลใจจากข่าวของเสือใบ (ใบ สะอาดดี) ที่ปรากฏในอดีต บางเรื่องสร้างหรือดัดแปลงจากนวนิยายประพันธ์โดย ป.อินทรปาลิต
 ภาพยนตร์เรื่อง อวสานเสือใบ ฉายเมื่อ พ.ศ. 2494 บทของเสือใบ แสดงโดย สมถวิล มุกดาประกร 
 ภาพยนตร์เรื่อง สุภาพบุรุษเสือใบ ฉายเมื่อ พ.ศ. 2514 บทของเสือใบ แสดงโดย ครรชิต ขวัญประชา
 ภาพยนตร์เรื่อง สามเสือสุพรรณ ฉายเมื่อ พ.ศ. 2524 บทของเสือใบ แสดงโดย พิศาล อัครเศรณี
 ภาพยนตร์เรื่อง นักบุญทรงกลด ฉายเมื่อ พ.ศ. 2525 บทของเสือใบ แสดงโดย ไกร ครรชิต

 ภาพยนตร์เรื่อง เสือใบ ฉายเมื่อ พ.ศ. 2527 บทของเสือใบ แสดงโดย ไชยันต์ สรไกร ในตอนจบปรากฏ ใบ สะอาดดี (เสือใบตัวจริง) ออกมากล่าวเตือนผู้ชมว่าอย่าเอาแบบอย่างในสิ่งที่ผิด และให้พึ่งกฎหมายบ้านเมือง
 ภาพยนตร์เรื่อง เสือโจรพันธุ์เสือ ฉายเมื่อ พ.ศ. 2541 บทของเสือใบ แสดงโดย อำพล ลำพูน
 ภาพยนตร์เรื่อง ขุนพันธ์ 1 ฉายเมื่อ พ.ศ. 2559 บทของเสือใบ แสดงโดย อารักษ์ อมรศุภศิริ
 ภาพยนตร์เรื่อง ขุนพันธ์ 2 ฉายเมื่อ พ.ศ. 2561 บทของเสือใบ แสดงโดย อารักษ์ อมรศุภศิริ

 ภาพยนตร์เรื่อง ขุนพันธ์ 3 ฉายเมื่อ พ.ศ. 2566 บทของเสือใบ แสดงโดย อารักษ์ อมรศุภศิริ
 ภาพยนตร์เรื่อง เสือ ฉายเมื่อ พ.ศ.2568 บทของเสือใบ แสดงโดย อารักษ์ อมรศุภศิริ

 ละคร 

 ละครเรื่อง นักบุญทรงกลด ออกอากาศเมื่อ พ.ศ. 2560 บทของเสือใบ แสดงโดย พงศ์สิรี บรรลือวงศ์

 เพลง 

 เพลง เสือใบ บันทึกแผ่นเสียง พ.ศ. 2493 ขับร้องโดย สมยศ ทัศนพันธุ์
 เพลง เสือใบ อัลบั้มพิณพเนจร พ.ศ.2543 ขับร้องโดย มงคล อุทก

 ข้อวิจารณ์ 
เกิดข้อวิจารณ์ในสังคมไทย ถึงเรื่องพฤติกรรมโจร (เสือ) ต่าง ๆ ที่ถูกหยิบยกมาสร้างเป็นวรรณกรรม ละคร ภาพยนตร์ ฯลฯ ถึงเรื่องการต่อเติมเสริมแต่ง การสร้างภาพลักษณ์ตัวละครที่อาจไม่ตรงความเป็นจริง การสร้างทัศนคติที่เกิดขึ้นจากมุมมองด้านเดียวของผู้ก่อเหตุ โดยที่ไม่ได้มองอีกด้านซึ่งเป็นฝ่ายผู้เสียหายบ้างเลย

ในช่วงกระแสจตุคามรามเทพกำลังได้รับความนิยม พ.ศ. 2549 - 2551 เสือใบ (นายใบ สะอาดดี) เสือมเหศวร (นายสวน เภรีวงษ์) และพระครูสุนทรธรรมวิมล (ทวีศักดิ์ ชุตินฺธโร) ออกเดินสายร่วมพิธีพุทธาภิเษกวัตถุมงคลจตุคามรามเทพยังวัดต่าง ๆ ในประเทศไทย และเป็นที่วิพากษ์วิจารณ์ถึงพฤติกรรมการกล่าวอ้างถึงขุนพันธรักษ์ราชเดช (บุตร พันธรักษ์) เสือฝ้าย (ฝ้าย เพ็ชนะ) และเสือดำ (ดำ สะราคำ) ที่เสียชีวิตไปแล้ว ไม่ตรงกับความเป็นจริง และแสวงหาผลประโยชน์ 

ต่อมาเกิดความขัดแย้งกันเรื่องเงินหนุ่มคงกระพัน official (2023-06-30), Big Story | มหาโจรพันเสือ UNCUT, สืบค้นเมื่อ 2025-10-27 ภายหลังจึงมีคลิปวิดีโอสัมภาษณ์​เสือใบ​ (นายใบ สะอาดดี) กับเสือมเหศวร (นายสวน เภรีวงษ์) เปิดเผยว่าเสือดำตัวจริงเสียชีวิตไปนานแล้ว ส่วนพระครูสุนทรธรรมวิมล (ทวีศักดิ์ ชุตินฺธโร) หรือหลวงพ่อเสือดำนั้น เป็นคนละคนกับเสือดำที่เป็นโจรร่วมสมัยกับตนCHU CHOK #ชูชก# (2017-12-13), คลิปลับ เสือใบแฉ หลวงพ่อทวีศักดิ์ คือ เสือดำตัวปลอม, สืบค้นเมื่อ 2025-10-27เล่าเรื่อง (2017-12-14), เสือมเหศวร ยืนยันว่า หลวงพ่อทวีศักดิ์ หรือหลวงพ่อเสือดำ คนนี้ ของปลอม!!, สืบค้นเมื่อ 2025-10-27

 ดูเพิ่ม 

 เสือฝ้าย
 เสือดำ
 เสือมเหศวร
 เสือหวัด
 ร.ต.อ.ยอดยิ่ง สุวรรณนาคร

 อ้างอิง 

หมวดหมู่:บุคคลจากจังหวัดสุพรรณบุรี
หมวดหมู่:บุคคลจากอำเภอเมืองสุพรรณบุรี
หมวดหมู่:โจร
หมวดหมู่:อาชญากรชาวไทย
หมวดหมู่:หัวหน้าอาชญากรชาวไทย
หมวดหมู่:นักโทษของประเทศไทย
หมวดหมู่:ชาวไทยในสงครามโลกครั้งที่สอง
หมวดหมู่:บุคคลที่เกิดในปี พ.ศ. 2464
หมวดหมู่:บุคคลที่เสียชีวิตในปี พ.ศ. 2558